**YLÖJÄRVEN ERÄMIEHET RY, HIRVEN JA PEURAN METSÄSTYSSÄÄNNÖT 2021-22**

**1.**

**YLEISTÄ**

1. Metsästyksen suunnittelussa ja toteutuksessa noudatetaan voimassa olevaa lainsäädäntöä, hyviä metsästystapoja ja metsästysseuran sääntöjä sekä naapuriseurojen kanssa tehtyjä sopimuksia;
2. Kaadettavaksi anottavien hirvien ja peurojen lukumäärä sopeutetaan alueen kannan vuosituottoon, tutkimusten ja luvanmyöntäjän suosituksiin sekä maa- ja metsätalouden ja tieliikenteen vahinkomääriin;
3. Metsästyksessä noudatetaan tasavertaisuusperiaatetta eli seurueiden jäsenillä on yhtäläiset oikeudet ja velvollisuudet, ellei seuran säännöissä toisin määrätä;
4. Seuran hirven- ja peuranmetsästyssääntö käsitellään ja vahvistetaan vuosittain kesäkokouksessa ja se saatetaan kaikkien seurueiden jäsenten tietoon ennen metsästykseen ryhtymistä.

**2.**

**METSÄSTYSALUE**

Ylöjärven Erämiehet ry:n metsästysalueiden vuokraamisesta vastaavat seuran hallitus ja maanvuokra-asioiden hoitaja Tuomas Tyrkkö, 0400 810005. Metsästysalueista pidetään yllä kartastoa ja ajan tasalla olevaa vuokrasopimusluetteloa. Nämä ovat metsästäjien käytössä.

**3.**

**PYYNTILUVAT**

Pyyntilupahakemuksen tekemisestä, niihin liittyvistä mahdollisista lisäselvityksistä, metsästyksenjohtajailmoituksesta, metsästyksen tuloksen ilmoittamisesta, maksujen hoitamisesta sekä muista tarpeellisista metsästykseen liittyvistä asiakirjoista vastaavat luvan hakija ja metsästyksen johtajat.

Pyyntilupa-asioista seuran puolesta neuvottelevat lupahakemuksen käsittelijän, luvan myöntäjän ja mahdollisten yhteislupakumppaneiden kanssa seuran puheenjohtaja luvan hakija, metsästyksenjohtajat ja hirvikokouksen tehtävään nimeämät jäsenet.

**4.**

**HIRVIJAHDIN OSALLISTUMISOIKEUS, ILMOITTAUTUMINEN JA SEURUEIDEN MUODOSTAMINEN**

1. Hirven metsästyksen järjestämisestä päätetään seuran hirvikokouksessa;
2. Hirven metsästykseen osallistumaan oikeutettuja ovat kaikki seuran varsinaiset jäsenet, jotka ovat suorittaneet jäsenen velvoitteet;
3. Lihaosuuteen ovat oikeutettuja ampujana toimivat seuran jäsenet;
4. Ampujana metsästykseen osallistuvalla jäsenellä tulee olla voimassa oleva maksettu metsästyskortti, voimassa oleva hyväksytysti suoritettu hirvi- tai karhuampumakoe, säädösten mukainen ase ja patruunat sekä aseen hallussapitolupa;
5. Hirviseurueeseen liittyminen tapahtuu ilmoittautumalla hirvikokouksessa tai ilmoittamalla siitä ennen hirvikokousta metsästyksenjohtajalle;
6. Kaksi metsästäjää voi ilmoittautua myös yhteisellä lihaosuudella, jolloin he muodostavat seuruetta muodostettaessa yhden seurueosuuden;
7. Seuran hirviseurue muodostetaan vuosittain hirvikokouksessa. Jos jahtiin ilmoittautuu yli 20 metsästäjää, muodostetaan seurueosuuksina mahdollisimman tasan kaksi seuruetta, joille kummallekin nimetään oma metsästyksen johtaja ja varajohtajat. Jos muodostetaan kaksi seuruetta, kaatoluvat jaetaan seurueille tasan;
8. Seurue voi metsästyksen johtajan johdolla päättää jahtivieraiden ja/tai vierailevien koirien ja koiranohjaajien kutsumisesta;

**5.**

**PEURAJAHDIN OSALLISTUMISOIKEUS, ILMOITTAUTUMINEN JA SEURUEIDEN MUODOSTAMINEN**

1. Peuran metsästyksen järjestämisestä päätetään seuran hirvikokouksessa;
2. Peuran metsästykseen osallistumaan oikeutettuja ovat kaikki seuran varsinaiset jäsenet, jotka ovat suorittaneet jäsenen velvoitteet;
3. Lihaosuuteen ovat oikeutettuja ampujana toimivat seuran jäsenet;
4. Ampujana metsästykseen osallistuvalla jäsenellä tulee olla voimassa oleva maksettu metsästyskortti, voimassa oleva hyväksytysti suoritettu hirvi- tai karhuampumakoe, säädösten mukainen ase ja patruunat sekä aseen hallussapitolupa;
5. Peuraseurueeseen liittyminen tapahtuu ilmoittautumalla hirvikokouksessa tai ilmoittamalla siitä ennen hirvikokousta metsästyksenjohtajalle;
6. Kaksi metsästäjää voi ilmoittautua myös yhteisellä lihaosuudella, jolloin he muodostavat seuruetta muodostettaessa yhden seurueosuuden;
7. Seuran peuraseurue, metsästyksen johtajat ja varajohtajat päätetään vuosittain hirvikokouksessa; Seuruejako päätetään peurajahtiin ilmoittautuneiden määrän pohjalta. Jos seurueita muodostetaan useampia, kaatoluvat jaetaan tasapuolisuutta noudattaen;
8. Seurue voi metsästyksen johtajan johdolla päättää jahtivieraiden ja/tai vierailevien koirien ja koiranohjaajien kutsumisesta;

**6.**

**OSALLISTUMISMAKSU**

Kukin seurue päättää ja kerää seurueen kauden kustannuksia vastaavan osallistumismaksun jahtikauden aikana. Osallistumismaksu on samansuuruinen seurueen jokaiselle seurueosuudelle. Jos seurueita on kaksi, osallistumismaksu voi olla seurueissa eri suuruinen.

Hirvijahdin osallistumismaksun ennakkoerä 20,00€/seurueosuus on maksettava hirvikokouksessa seurueiden muodostamisen yhteydessä.

Peurajahdin osallistumismaksun ennakkoerästä päätetään seurueiden muodostamisen yhteydessä.

**7.**

**OSALLISTUJAN VELVOLLISUUDET**

Hirvi- ja/tai peuraseurueeseen ilmoittautuneen on tutustuttava säädöksiin ja sitouduttava noudattamaan

1. metsästyslakia ja -asetuksia;
2. hirven ja peuran metsästyssääntöjä;
3. turvallisuusohjeita sekä metsästyksen johtajan antamia ohjeita ja määräyksiä.

Hirvi- ja/tai peuraseurueeseen ilmoittautuneen on sitouduttava

1. kohdistamaan aseensa jahdissa käytettävillä patruunoilla;
2. ylläpitämään ampumataitoaan; Suositus on suorittaa seuran sisäisissä kilpailuissa, seuraotteluissa tai harjoitusilloissa hirviammunnassa vähintään 120 pistettä tai suorittaa virallinen ampumakoe.
3. osallistumaan seurueen sopimiin talkootöihin;
4. osallistumaan saaliin käsittelypaikan ja välineistön puhtaanapitoon ja hoitoon;
5. osallistumaan saaliin noutoon, nylkemiseen ja jatkokäsittelyyn;
6. osallistumaan hirvijahtiin metsästyskauden yleisinä metsästyspäivinä lauantai – sunnuntai. Seurue voi päättää muista jahtipäivistä tai jahtipäivien käyttämättä jättämisestä. Peurajahtia koskien seurue päättää metsästyspäivistä erikseen;
7. ilmoittamaan erityisestä syystä tapahtuvasta talkoopäivän, metsästyspäivän tai saaliin jatkokäsittelypäivän poissaolosta etukäteen metsästyksen johtajalle;
8. osallistumaan kohdista 5 ja 6 vähintään puoleen jos ilmoittautuminen on tehty yhteisellä lihaosuudella toisen metsästäjän kanssa.

**8.**

**RIKKOMUKSET JA SEURAAMUKSET**

Metsästyksen johtaja tekee ilmoituksen viranomaisille kaikista metsästyksen aikana tapahtuneista metsästyslainsäädännön rikkomuksista. Hänen velvollisuutensa on huolehtia myös muista säädösten edellyttämistä ilmoitusvelvollisuuksista.

Hirvi- tai peurajahtiin ilmoittautunut voidaan erottaa seurueesta määräajaksi tai kokonaan jos hän

1. aiheuttaa ampuma-aseella vaaraa tai vahinkoa toiselle ihmiselle, kotieläimelle tai toisen omaisuudelle;
2. rikkoo metsästyslainsäädäntöä tai törkeästi hyviä metsästystapoja;
3. metsästää ilman tai vastoin metsästyksenjohtajan lupaa tai ohjeita;
4. aiheuttaa toiminnallaan vakavaa haittaa seuralle tai seurueelle tai toimii seuran etujen vastaisesti;
5. jättää osallistumismaksunsa suorittamatta.

Erottamisen käsittelee seuran hallitus metsästyksen johtajan tai varajohtajien kirjallisesta esityksestä viipymättä, kun se on tapauksen selvittämisen jälkeen mahdollista.

Hirvi- tai peurajahtiin ilmoittautunutta voidaan seurueen metsästyksen johtajan ja läsnä olleiden varajohtajien yhteisellä päätöksellä esimerkiksi varoittaa ja/tai hänen osallistumisensa jahtiin kyseisen metsästyspäivän osalta keskeyttää ja/tai hänen osuutensa kyseisen metsästyspäivän saaliinjakoon peruuttaa, jos hän

1. jättää saapumatta jahtiin ilman ennakkoilmoitusta tai poistuu luvatta passipaikalta tai jahdista;
2. on saapuessaan tai jahdin aikana selvästi alkoholin vaikutuksen alaisena;
3. ampuessaan poikkeaa annetuista ohjeista lukumäärään, ikään tai sukupuoleen nähden tai ampuu jahtiin kuulumatonta riistaa;
4. käyttäytyy metsästyksen tai saaliin noudon ja käsittelyn aikana sopimattomasti metsästyksen johtajaa tai seurueen jäsentä kohtaan.

Kaikkien rikkomuksista seurueen jäsenille määrättävien seuraamusten tulee olla tasapuolisia, perusteltuja ja kohtuullisia.

Metsästyksen johtajan on tehtävä**:** 1) ilmoituksesta viranomaisille, 2) seurueesta erottamisesityksestä, 3) metsästyksen keskeyttämisestä 4) saaliinjaon peruuttamisesta rikkomuksen tehneeltä kirjallinen ilmoitus seuran hallitukselle viipymättä.

**9.**

**HIRVI- JA PEURAJAHDIN YHTEENSOVITTAMINEN**

Mikäli hirvi- ja peuraseurueet metsästävät samanaikaisesti, hirviseurueet ovat etuoikeutettuja valitsemaan alueen, jolla päivän jahti järjestetään. Peuran seurue- ja kyttäysjahti on suoritettava hirven metsästystä häiritsemättä.

Metsästyksen johtajien on oltava tietoisia ja sovittava seurueiden tai kyttäysjahdin metsästysalueesta.

**10.**

**HIRVISEURUEIDEN METSÄSTYSALUEET**

Mikäli hirvijahtiin muodostetaan kaksi seuruetta, metsästyksen johtajat sopivat metsästysalueista.

Metsästyksenjohtajat voivat sopia myös seurueiden yhteisjahdeista.

**11.**

**VIESTINTÄ**

Metsästyksen aikana yhteydenpidossa käytetään kunkin seurueen keskenään sopimaa yhteydenpitovälinettä, VHF -puhelinta, matkapuhelimen Walkie-Talkie -sovellusta tai vastaavaa. Matkapuhelinta käytetään kuuluvuusongelmatilanteissa.

**12.**

**TURVALLISUUSOHJEET**

**Jahtikauden aloitus**

Metsästyksen johtaja pitää jahtikauden alkaessa seurueelle turvallisuusmääräykset ja kauden jahdin sisällön kertaavan katsauksen. Samalla hän tarkastaa jahtiin osallistuvilta voimassa olevan maksetun metsästyskortin ja voimassaolevan ampumakoetodistuksen sekä määräysten mukaisen vaatetuksen.

Myöhemmin mukaan tulevilta kunkin ensimmäisenä jahtipäivänä.

**Kunkin jahdin aloitus**

Metsästyksen johtaja aloittaa jokaisen jahtitapahtuman käskynjaolla, jossa määritellään kyseisessä tapahtumassa pyydettävät eläimet - ikä, sukupuoli ja lukumäärä, sekä passitukset ja koiranohjaajien toiminta.

**Jahtikauden aikana**

Kukin metsästäjä vastaa ja pitää huolta aina itse, että

1. ase ja patruunat ovat säädösten mukaisia, ase on kohdistettu ja ampumataitoa on ylläpidetty;
2. metsästyskortti, aseen hallussapitolupa ja ampumakoetodistus ovat voimassa ja mukana jahdissa;
3. väriltään säädösten mukainen vaatetus on päällä aina metsästettäessä;
4. ase kuljetetaan ajoneuvossa lataamattomana suojuksessa;
5. metsästyksessä ei olla alkoholin vaikutuksen alaisena;
6. kaikkia metsästyksen johtajan antamia ohjeita ja määräyksiä noudatetaan.

**Määräykset passimiehille**

1. passipaikalle tultuasi varmista missä läheiset passimiehet ovat ja varmista, että myös kaverisi tietää sijaintisi;
2. merkitse kielletty ampumasektori mieleesi ja tunnista maastomerkeistä sen rajat;
3. laita patruuna piippuun vasta passipaikalla ja ota pois piipusta heti kun metsästystapahtuma on ohi, viimeistään passipaikalta lähtiessä;
4. vaaratilanteen tai vaaran uhan ilmetessä (esim. marjastajia, retkeilijöitä) informoi välittömästi metsästyksen johtajaa ja viereisiä passimiehiä;
5. passiin saapumisen jälkeen älä liiku passipaikalta ilman metsästyksen johtajan lupaa;
6. kun olet ampumassa luvalliseksi määriteltyä eläintä
	1. varmista, että eläin ei ole kielletyllä ampumasektorilla eikä taustalla ole muita ihmisiä tai omaisuutta
	2. varmista, että etäisyys ajoketjuun ja/tai koiraan ja koiranohjaajaan on riittävä
	3. jätä ampumatta, jos tilanne on epävarma;
7. kun ampumatilanne on ohi, ilmoita kaadosta välittömästi metsästyksen johtajalle, poista ase latauksesta ja jää ampumapaikalle, kunnes metsästyksen johtaja antaa luvan siirtyä kaadolle;
8. opasta toiset kaadolle ja aloita saaliin käsittely.

**Määräykset koiranohjaajille**

1. soveltuvan koiran tai koirien käytöstä jahdissa sovitaan etukäteen metsästyksen johtajan ja seurueen kesken;
2. koiranohjaaja liikkuu maastossa metsästyksen johtajan kanssa sovittavalla tavalla;
3. koiranohjaajat saavat ladata aseensa metsästyksen johtajan ohjeitten mukaan
4. koiranohjaajan on tiedettävä, missä passimiehet ovat passissa;
5. koiranohjaajan on ilmoitettava tilannetietoja koiran toiminnasta ja milloin hän on saapumassa passimiesten luokse;
6. jos koiralla on GPS -seuranta, koiramiehen on annettava halukkaille seurueen jäsenille mahdollisuus seurata koiraa;
7. haukulle menemisestä on sovittava metsästyksen johtajan kanssa, haukulle menee vain yksi ampuja;
8. kun koiranohjaaja on ampumassa luvalliseksi määriteltyä eläintä
	1. varmista, että eläin on luvallisella ampuma-alueella, eikä takana ole muita ihmisiä tai omaisuutta
	2. varmista, että etäisyys passimiehiin ja toiseen mahdolliseen koiranohjaajaan on riittävä
	3. jätä ampumatta, jos tilanne on epävarma;
9. kun koiranohjaajan ampumatilanne on ohi, ilmoita kaadosta välittömästi metsästyksen johtajalle, poista ase latauksesta ja jää ampumapaikalle, kunnes metsästyksen johtaja antaa luvan siirtyä kaadolle.

**Haavoittamistilanne**

Mikäli eläin ei kaadu ampujan näköetäisyydelle, ampujan tulee ilmoittaa haavoittamisesta välittömästi metsästyksen johtajalle, merkitä tarkoin oma paikkansa ja eläimen sijainti ampumahetkellä sekä suunta, johon haavoitettu eläin meni. Haavoitetun jäljille lähtemisestä on aina sovittava metsästyksen johtajan kanssa.

Metsästyksen johtaja tai hänen määräämänsä metsästäjä tutkivat ampumapaikan yhdessä ampujan kanssa. Jälkien ja ampujan kertomuksen perusteella selvitetään, onko kyseessä ohilaukaus vai haavoittaminen. Metsästyksen johtaja päättää miten haavoitettua eläintä ryhdytään jäljittämään.

**13.**

**KAATAJAMÄÄRITYS**

Sallitun riistaeläimen kaatajaksi nimetään henkilö, joka on todennäköisimmin ampunut siihen ensimmäisenä tappavan osuman. Jos on epäselvää, kuka kaatoi eläimen, metsästyksen johtaja päättää kaatajan nimeämisestä kuultuaan kaikkia tapahtuman osapuolia.

**14.**

**SAALIIN JAKO**

Saaliin jakoon osallistuvat lihaosuudella olevat metsästäjät tai seurueosuudet. Lihanjaossa lihat leikataan ja jaetaan silmämääräisesti tasasuuruisiin eriin. Lihaerät jaetaan arpomalla. Pää mahdollisine sarvineen ja nahka kuuluvat ampujalle, jos hän haluaa ne itselleen.

Sisäelimet jaetaan teurastukseen osallistuneiden kesken.

Jos saalis tai osa siitä on seuran päätöksellä määritelty käytettäväksi maanomistajajuhlan tarpeisiin, lihat jäävät tältä osin seuran haltuun. Maanomistajajuhlan järjestelyistä päätetään seuran kesäkokouksessa.